Perussuomalaisten naisten pitkäaikainen puheenjohtaja Marja-Leena Leppänen ei jätä puoluetta hyvillä mielin.

Perussuomalaiset hyydyttivät Marja-Leena Leppäsen hymyn. Hän loikkaa sinisiin. JYRKI VESA

Perussuomalaisten naisten pitkäaikainen puheenjohtaja Marja-Leena Leppänen lähetti perjantaiaamuna medialle vihaisen tiedotteen. Siinä hän kertoi loikkaavansa perussuomalaisista sinisiin.

Loikkaa voi pitää sikäli erikoisena, että perussuomalaiset paistattelevat gallup-suosiossa, kun taas siniset on kyntänyt pohjamudissaan oikeastaan koko olemassaolonsa ajan.

Leppänen sanoo tiedotteessaan, että hän ”jättää puolueen vihaisena”. Hän nostaa esiin kaksi ongelmaa: puolueen naisjärjestön ”nöyryyttävän ja ala-arvoisen kohtelun” sekä sen, että moni perussuomalainen on ”selkeästi muukalaisvihamielinen”.

Iltalehti tavoitti Leppäsen kommentoimaan asiaa.

Kerrotte, että jätätte puolueen vihaisena. Kuinka pitkään pohditte päätöstä?

– Olen pohtinut asiaa 1,5 vuotta. Siitä lähtien, kun puolue hajaantui. Tämä on ollut erittäin ikävä asia. On ollut aika raskasta olla mukana. Olen ollut kauan mukana politiikassa, liityin aikanaan Veikko Vennamon SMP:hen. Olen ollut 50 vuotta mukana. Päätös on raskas, mutta puolue ei ole enää samaa mikä se oli. Näin se vain on.

Miksi ette lähtenyt sinisiin silloin kun muutkin perussuomalaiset jättäneet eli 1,5 vuotta sitten?

– Siinäpä se. Se oli nämä naiset, perussuomalaiset naiset. Olin naisten puheenjohtaja ja vieläkin ensimmäinen varapuheenjohtaja. Naiset eivät halunneet päästää minusta irti. Kyllä varmasti silloinkin kapinoin ja pähkäilin sitä. Mutta en halunnut loukata naisia enkä ketään. Sisukkaasti yritin olla mukana, mutta koko ajan oli sellainen tunne, että tämä on väärin, eikä tämä ole minun puolueeni.

Miten nämä naiset ottivat lähtönne vastaan?

– Yhdessä vähän itkettiin ja kauhisteltiin tilannetta.

”He kiristävät”

Leppänen toi tiedotteessaan esiin perussuomalaisten naisten huonon kohtelun. Hän väittää, että puolueen johto ilmoitti ennen joulua, että se mahdollisesti jäädyttää puolueen naisjärjestön puoluetuen maksamisen.

– Meille kylmästi ilmoitettiin, että rahat voisi käyttää muullakin tavalla kuin antaa naisjärjestölle. Tuli sellainen tunne, että suurin piirtein halutaan, että koko naisjärjestö lakkautetaan eikä sillä ole mitään merkitystä. Se tuntui tosi pahalta.

Keltä tämä idea tuli?

– Se on varmaan puolueen johto, puoluehallitus... Kyllähän he nytkin kiristävät ja yrittävät vielä vaatia... He tavallaan simputtavat meitä, haluavat raportteja siitä, mihin me käytämme rahaa. Kuitenkin meidän naisjärjestömme on koko ajan toiminut puolueen kanssa yhteistyössä ja halunnut yhtä lailla tukea koko puolueen työtä, niin miesten kuin naistenkin. Me emme millään tavalla ole olleet mikään feministiliike, vaan nimenomaan puolueen rinnalla on tehty töitä. Meillä on aina ollut sopu ja hyvä yhteishenki. Ei Soinin aikana olisi tällaista voinut tapahtua. Hän kunnioitti suuresti naisia.

Eikö puolueen nykyinen johto kunnioita?

– Se näyttää siltä, että meillä ei ole mitään merkitystä. Se loukkaa suunnattomasti.

"Aateasia”

Leppäsellä on pitkä tausta puolueessa: Hän toimi pitkään naisjärjestön puheenjohtajana ja oli nytkin varapuheenjohtaja. Leppänen oli takavuosina naimisissa Urpo Leppäsen kanssa, joka toimi vuosina 1983 - 1987 työvoimaministerinä.

Leppänen on 70-vuotias. Hän kertoi jo päättäneensä, ettei lähde enää vaaliehdokkaaksi. Tiedotteessaan hän kuitenkin ilmoitti lähtevänsä sinisten eduskuntavaaliehdokkaaksi Kaakkois-Suomen vaalipiirissä. Syyksi hän sanoo erityisesti vanhusten huonon kohtelun.

Nostitte tiedotteessanne esiin perussuomalaisten maahanmuuttopolitiikan. Eli mielestänne puolue profiloituu liikaa?

– Se on liian paljon esillä. Ei näitä ulkomaalaisia ole täällä kuin muutama tuhat mistä tässä lähinnä on kysymys. Minusta sitä vähän paisutellaan toisaalta liikaa tätä juttua. Tietenkin Suomi on hoitanut tämän asian huonosti. Jos minä olisin diktaattori, hoitaisin sen ihan toisella tavalla. Tietenkin ne tekevät pahoja ja meidän naisiamme kohtelevat huonosti, kun heillä ei ole siihen osaamista ja tietoa, että tämä on erilainen maa kuin heidän kulttuurinsa. Meillä pitäisi vähän tiukemmin niitä tavallaan kohdella. Ihan pehmosti hoidetaan ja hyysätään liikaa näitä ulkomaalaisia Suomessa, kun he pääsevät tekemään pahoja.

Nostitte tiedotteessa myös esiin, että jokainen ihminen on arvokas huolimatta ihonväristään?

– Se on totta. Sen takia minä en sitä hyväksy. Tunnen ja tiedän näitä ihmisiä, he kerta kaikkiaan vihaavat ulkomaalaisia. Ei minusta ihmisten pidä vihata toisiaan. Ei se ole oikea linja. Ei se ole ollut perussuomalaisten eikä SMP:n linja, että vihataan ihmisiä. Meillä on ollut hyvin tärkeä lause sellainen, että jokainen elämä on arvokas ja jokainen ihminen. Ei voi ajatella näin. Olemme erilaisia ja eri värisiä. Ihmiset pitää hyväksyä. Tietysti rikolliset ovat eri asia.

Onko tässä nyt sitten SMP:n perintö tuhottu? Mitä Vennamo ajattelisi, jos näkisi?

– No varmaan. Ei hän varmaan olisi tällaista mieltä, ei missään tapauksessa. Uskon, että hän oli hyvin kansainvälinen henkilö kaikesta huolimatta.

Tehtiinkö siinä virhe, että puolue päästettiin tämän nykyisen siiven käsiin?

– Mielestäni se on ollut vallankaappaus. Ei siitä sen enempää. Olen sitä seurannut suht koht läheltä, niin kyllä se mielestäni oli jonkinlainen vallankaappaus. Ei se ollut ihan reilu peli. Siitä jäi paha maku suuhun.

Perussuomalaiset porskuttavat gallupeissa korkealla, siniset taas ei?

– Ainakaan perussuomalaisille ei tullut siitä mitään hätää, että yksi Leppänen lähtee. He ovat nousussa edelleen. Kansa haluaa äänestää perussuomalaisia, se suotakoon heille. Toivotan menestystä puolueelle jatkossa, ei siinä mitään. Mutta haluan tukea sinisiä, koska heillä on sellainen ohjelma, joka tyydyttää minuakin.

Eikö tämä ole vähän erikoinen loikka gallup-lukujen valossa?

– Tämä on aateasia. Jos on sellaisessa aatteessa, mistä ei pidä, niin tämä on vapaa maa. Täytyy voida tehdä sitä mikä tuntuu oikealta.